કપિલ શર્મા અને સુનીલ ગ્રોવર વચ્ચે થયેલા ઝઘડાની વાત બહાર આવતાં સુનીલ મુંબઈ બહાર જતો રહ્યો હતો. જોકે તેણે હાલમાં જ ટ્વિટર પર તેનું સ્ટેટમેન્ટ આપતાં કહ્યું હતું કે તેની માનસિક સ્થિતિ થોડી ગૂંચવાયેલી છે અને તે થોડો નર્વસ પણ છે. કપિલ સાથેના ઝઘડા બાદ સુનીલે ‘ધ કપિલ શર્મા શો’ના સેટ પર હાજરી પણ નહોતી આપી. ત્યારથી એવી વાતો ચાલી રહી છે કે તે આ શો છોડી રહ્યો છે. સુનીલ ગ્રોવરે ટ્વિટર પર તેના દીકરાનો હાથ પકડેલો ફોટો શૅર કરતાં સ્ટેટમેન્ટમાં કહ્યું હતું કે ‘મને જે પ્રેમ મળ્યો છે એનો હું દિલથી આભાર માનું છું. જો મને આ પ્રેમ ન મળ્યો હોત તો મારું કોઈ અસ્તિત્વ જ ન હોત. તમારા પ્રેમનો હું સ્વીકાર કરું છું. તમારા પ્રેમથી મારું દિલ એટલું ભરાઈ જાય છે કે એમાં નફરત માટે કોઈ જગ્યા જ નથી રહેતી. હું મારી જાતને સારા કામ અને સારા લોકોને સમર્પિત કરવા માગું છું. મારી માનસિક સ્થિતિ હાલમાં થોડી ગૂંચવાયેલી છે અને હું થોડો નર્વસ પણ છું. મને નથી ખબર કે મારું ભવિષ્ય શું હશે. જોકે હું ભગવાનનો આભાર માનું છું કે મારો દીકરો મોહન મારી બાજુમાં સૂતો છે. હું જ્યારે તેના માસૂમ ચહેરા તરફ જોઉં છું ત્યારે મને સ્માઇલ કરવાનું એક કારણ દેખાય છે. એનાથી મારી શંકા દૂર થઈ જાય છે કે ગમે એ થાય, આવતી કાલ મારા માટે સુંદર જ હશે.’